Inšpektorat RS za varstvo pred naravnimi in drugimi nesrečami, Vojkova cesta 61, Ljubljana, izdaja na podlagi prvega odstavka 18. in 32. člena Zakona o inšpekcijskem nadzoru (Uradni list RS, št. 43/07-ZIN-UPB1 in 40/14) ter 50. in 54. člena Zakona o varstvu pred požarom (Uradni list RS, št. 3/07 ZVPoz – UPB1 s spremembami in dopolnitvami) po uradni dolžnosti v zadevi varstva pred požarom zavezancu A.B. naslednjo

O D L O Č B O

    
1. A.B. (v nadaljnjem besedilu zavezanec) mora odpraviti naslednje pomanjkljivosti s področja  varstva pred požarom

a) v skladu s Pravilnikom o usposabljanju in pooblastilih za izvajanje ukrepov varstva pred požarom izdelati program usposabljanja zaposlenih za varstvo pred požarom za C.D. d.o.o.;

b) v skladu s Pravilnikom o usposabljanju in pooblastilih za izvajanje ukrepov varstva pred požarom izdelati program usposabljanja za osebe, odgovorne za gašenje začetnih požarov in izvajanje evakuacije za C.D. d.o.o. 

2. Rok za odpravo pomanjkljivosti  je 29. 4. 2025.

3. O odpravi pomanjkljivosti mora zavezanec takoj po pretečenem roku za odpravo pomanjkljivosti obvestiti Inšpektorat RS za varstvo pred naravnimi in drugimi nesrečami, Izpostava Koper, Ferrarska 5b, Koper.

4. Pritožba zoper to odločbo ne zadrži njene izvršitve.

5. Posebni stroški v tem postopku niso nastali.


O b r a z l o ž i t e v

Pri zavezancu je bil 18. 2. 2025 opravljen redni inšpekcijski nadzor s področja varstva pred požarom (zapisnik št. 0611-575/2025-1). Namen inšpekcijskega nadzora je bil ugotoviti, ali zavezanec izpolnjuje predpisane pogoje za izvajanje ukrepov varstva pred požarom, ali ukrepe varstva pred požarom izvajajo le osebe, ki za to izpolnjujejo pogoje, ali so programi usposabljanja, zapisniki in evidence izdelani skladno s Pravilnikom o usposabljanju in pooblastilih za izvajanje ukrepov varstva pred požarom (Ur. list RS, št 32/11, v nadaljnjem besedilu pravilnik). Inšpekcijski nadzor je opravljen s pogovorom s prisotnim na nadzoru ter pregledom pooblastila URSZR, potrdil, pogodb, programov usposabljanja in evidenc. V okviru inšpekcijskega nadzora je bilo ugotovljeno, da ima zavezanec pooblastilo Uprave RS za zaščito in reševanje, št. 8450-223/2024-2 z dne 3. 10. 2024  in registrirano dejavnost izobraževanja odraslih. Na pooblastilu je za izvajanje ukrepov varstva pred požarom naveden E.F., varnostni inženir. Predložil je potrdilo o opravljenem splošnem in posebnem delu izpita iz varstva pred požarom, št 32 z dne 13. 11. 1996 in potrdilo o pridobitvi andragoških znanj, št. PA 64 z dne 31 5 2000. E.F., glede na strokovno izobrazbo in strokovne izpite izpolnjuje pogoje za izdelavo požarnega reda, požarnega načrta in načrta evakuacije ter pogoje za pripravo in izvedbo usposabljanj. Najmanj enkrat letno se udeležuje strokovnih izpopolnjevanj oziroma usposabljanj s področja varstva pred požarom. Zavezanec ima sklenjenih pet pogodb za izvajanje ukrepov varstva pred požarom. Iz pogodb in letnega plana dela za posameznega naročnika je razvidno pooblastilo za izvajanje ukrepov varstva pred požarom št. 352-610/2022 . Zavezanec izvaja osnovna usposabljanja zaposlenih za varstvo pred požarom in usposabljanja oseb, odgovornih za gašenje začetnih požarov in izvajanje evakuacije. Drugih usposabljanj, po izjavi, do sedaj ni izvajal. Zavezanec programov usposabljanja ne hrani pri sebi. Na računalniku ima izdelan osnutek programa, ki ga, po izjavi, prilagodi posameznemu naročniku pred izvedbo usposabljanja. Potrjeni programi se, po izjavi zavezanca, nahajajo pri naročnikih. V okviru nadzora je bil pregledan osnutek programa usposabljanja za varstvo pred požarom in programa usposabljanja za osebe, odgovorne za gašenje začetnih požarov in izvajanje evakuacije. Pri pregledu programov je ugotovljeno, da posamezni program ne vsebuje vseh elementov, določenih v 3. členu pravilnika, saj so le ti napisani skupaj, prav tako ne odražajo posebnosti delovnega okolja. Zavezanec po končanem usposabljanju izdela zapisnik o izvedenem usposabljanju in ga pošlje naročniku. Izdela tudi evidence o izvedenem usposabljanju. Pregledane evidence vsebujejo vse podatke, zahtevane v 10. členu pravilnika.

Ker program usposabljanja ni bil izdelan skladno s pravilnikom, je bil zavezancu na podlagi 33. člena Zakona o inšpekcijskem nadzoru dan rok za izdelavo potrjenih programov usposabljanja za C.D. d.o.o. in sicer za program usposabljanja za varstvo pred požarom in program usposabljanja za osebe, odgovorne za gašenje začetnih požarov in izvajanje evakuacije. Zavezanec je inšpektoratu v roku dostavil »Program usposabljanja zaposlenih v C.D. d.o.o.«. 

Pri pregledu programa je bilo ugotovljeno, da program usposabljanja iz varstva pred požarom ni izdelan skladno z določili pravilnika (prilagojenost delovnemu okolju, pogoji za opravljen preizkus znanja, periodika usposabljanja) ter da program usposabljanja za osebe, odgovorne za gašenje začetnih požarov in izvajanje evakuacije ni bil dostavljen. Pravilnik o usposabljanju in pooblastilih za izvajanje ukrepov varstva pred požarom v 2., 3., 4., in 6. členu natančno določa vsebino programov usposabljanja in zahtevano periodiko usposabljanja.

Z odločbo je določen rok za izvršitev ukrepov do  29. 4. 2025.

V skladu z določili 29. člena Zakona o inšpekcijskem nadzoru mora zavezanec o odpravi pomanjkljivosti takoj po preteku roka obvestiti Inšpektorat RS za varstvo pred naravnimi in drugimi nesrečami, Vojkova cesta 61, Ljubljana.

[bookmark: _Hlk243988563]V skladu z določili 30. člena Zakona o inšpekcijskem nadzoru pritožba na odločbo ne zadrži njene izvršitve. 

Skladno s 118. členom Zakona s splošnem upravnem postopku (Ur. l. RS, št. 24/06 – UPB2 s spremembami in dopolnitvami) posebni stroški v tem postopku niso nastali.

Odločba je izdana po uradni dolžnosti in je v skladu z določili 22. člena Zakona o upravnih taksah (Uradni list RS, št. 106/10-UPB 5) oproščena plačila takse.

Pouk o pravnem sredstvu: Zoper to odločbo je dopustna pritožba v roku 15 dni po prejemu te odločbe ministru za obrambo, Vojkova cesta 55, Ljubljana. Pritožba se vloži ali da ustno na zapisnik neposredno pri organu, ki je odločbo izdal.

Za pritožbo je potrebno plačati upravno takso v višini 18,12 EUR na transakcijski račun IBAN SI56 01100-8450051146, referenca: SI11 19135-7111002-00002012. V obrazcu UPN izpolnite polja: Koda namena: GOVT; Namen/rok plačila: Plačilo upravne takse; BIC banke prejemnika: BSLJSI2X; Ime in naslov prejemnika: MORS, Inšpektorat RS za varstvo pred naravnimi in drugimi nesrečami, Vojkova cesta 61, Ljubljana.


INŠPEKTOR
Vročeno:
- zavezancu (osebno po ZUP-u)

